Nicoleta Broştic a postat pe 17 martie, pe contul său de socializare, o scrisoare deschisă, un strigăt de ajutor sfâşietor, al unei tinere dornice să fie din nou pe propriile picioare. Fotografiile ataşate şi mesajul tinerei de 20 ani au fost distribuite peste noapte de sute de oameni.

Prezentăm integral scrisoarea deschisă a tinerei:

„Bună ziua, nu ştiu cum sa încep a scrie aceste rânduri. Ştiu că tuturor va este greu. Cu toate acestea, eu, împreună cu prietena mea, am îndrăznit sa apelam la dumneavoastră! Eu nu am mai fost niciodată în aceasta situaţie, nu ştiu cum se procedează! Am nevoie de bani pentru a merge la control la Bucureşti. Acolo mă vor consulta medicii ortopezi care m-au operat! ! După control va trebui sa mă apuc de recuperare. Dacă aceasta decurge bine, e posibil să scap de operaţia pentru ligamente. Recuperarea ar fi trebuit sa o încep din ianuarie, dar situaţia financiara nu m-a ajutat deloc! Nu am îndrăznit să apelez la nimeni până acum, pentru că nu am vrut să accept că am nevoie de ajutor. Până la întâmplarea acestui nefericit eveniment, am muncit, am făcut totul de una singură! Ştim cu toţii ca independenta înseamnă fericire... Din păcate, viaţa m-a îngenunchiat într-un mod crunt! ! Şi de la o vârstă fragedă! Acum nu mai pot. Singura nu voi reuşi! Trebuie sa accept ceea ce mi s-a întâmplat şi trebuie sa accept ca am nevoie de ajutor! Pentru cei care au dubii, vizavi de acest anunţ, din fericire există acest site de socializare unde voi posta fiecare etapă de acum încolo. Cei care mă cunosc îmi ştiu situaţia şi momentele de groază prin care am trecut! !Iertati-mă ca mi-am făcut curaj pentru a apela la dv! Am deschis un cont unde veţi putea sa contribuiţi ..fiecare cum poate! Nici nu stiu sa mă exprim! Nr contului: R052CECEVS1908RON0474904 pe numele Buzamat Paraschiva Felicia (mama mea)! Mutumesc din suflet tuturor!

Am postat o poză cu mine dinainte de accident şi restul pozelor sunt după întâmplarea nefericitului eveniment. Nu am avut curajul să postez până acum, dar îmi doresc ca nimeni să nu aibă dubii legate de anunţul pe care l-am făcut zilele trecute!! Nu glumesc cu viaţa! Mulţumesc tuturor! Îmi cer scuze dacă unele poze sunt indecente... doar aşa se pot vedea operaţiile”.

Adolescenta a fost victima unui accident rutier petrecut în urmă cu şase luni, pe 9 septembrie. Era împreună cu mama sa au urcat la ocazie în maşina unui consătean pentru a merge la cumpărături la Bârlad. În timp ce se deplasau pe DJ 243, un autoturism care venea din sensul opus a pătruns pe contrasens, având viteză prea mare. Nicoleta a fost cel mai puternic afectată de accident, fiind preluată de echipajul de ambulanţa mai mult moartă decât vie. A fost transferată de medicii bârlădeni la Bucureşti.

Adolescenta dorea să plece la muncă în Anglia pe 15 septembrie şi rezervase biletul de avion, după ce pe timpul verii a fost ospătăriţă pe litoral. În urma accidentului a fost pur şi simplu zdrobită (multiplă fractură de bazin, fractură femur, fractură tibie, plămân şi ficat perforat). A suferit şapte operaţii şi drumul pe care îl are de parcurs până la a putea fi pe picioarele ei este lung.

Venitul familiei este compus din alocaţia surorii mai mici (Nicoleta) şi ajutorul social al mamei în cuantum de 200 lei.